DEĊIŻJONI TAL-KUMMISSJONI
tat-22 ta' Diċembru 2006
li tistipula l-miżuri tranżitorji fir-rigward tad-dispaċċ ta' ċerti prodotti tas-setturi tal-laħam u tal-ħalib koperti mir-Regolament (KE) Nru 853/2004 tal-Parlament Ewropew u tal-Kunsill mill-Bulgarija lejn Stati Membri oħra
(notifikat bid-dokument numru C(2006) 7029)
(Test b'rilevanza għaż-ŻEE)
(2007/31/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tal-Bulgarija u r-Rumanija, u partikolarment l-Artikolu 4(3) tiegħu,
Wara li kkunsidrat l-Att ta' Adeżjoni tal-Bulgarija u r-Rumanija, u partikolarment l-Artikolu 42 tiegħu,
Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
Billi:
(1)
Ir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene tal-prodotti ta' l-ikel (2) li jistipula regoli ġenerali għall-operaturi tan-negozju ta' l-ikel dwar l-iġjene ta' l-oġetti ta' l-ikel, abbażi ta' analiżi ta' riskju u prinċipji ta' punti ta' kontroll kritiċi. Hija tistipula li l-operaturi tan-negozju ta' l-ikel għandhom jikkonformaw mar-rekwiżiti strutturali bbażati fuq dawk il-prinċipji. Ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (3) jikkumplementa r-regoli stabbiliti stipulati fir-Regolament (KE) Nru 852/2004. Ir-regoli stipulati fir-Regolament (KE) Nru 853/2004 jinkludu rekwiżiti speċifiċi għall-istabbilimenti tal-laħam u ta' l-ipproċessar tal-ħalib.
(2)
Skond ir-riżultati ta' missjoni ta' l-Uffiċċju Veterinarju u ta' l-Ikel (FVO) fil-Bulgarija li saret mis-27 ta' Novembru 2006 sa l-1 ta' Diċembru 2006 ċerti stabbilimenti ta' l-ipproċessar fis-setturi tal-laħam u tal-ħalib ma jikkonformawx mad-dispożizzjonijiet tar-Regolamenti (KE) Nri 852/2004 u 853/2004.
(3)
Barra minn hekk, is-sistema attwali ta' traċċabilità fil-Bulgarija mhix biżżejjed biex tkopri l-bżonnijiet tal-qagħda fil-Bulgarija taħt kondizzjonijiet fejn il-laħam li ġej minn pajjiżi terzi u l-laħam miksub mill-Bulgarija qabel l-1 ta' Jannar 2007, u ħalib mhux ipproċessat fil-Bulgarija, li ma jikkonformawx mar-rekwiżiti ta' dawk ir-Regolamenti, qegħdin fit-territorju tal-Bulgarija.
(4)
Meta titqies il-qagħda attwali fil-Bulgarija, huwa xieraq li jiġu stipulati miżuri tranżitorji fir-rigward ta' ċerti prodotti tas-setturi tal-laħam u tal-ħalib.
(5)
Matul il-perjodu tranżitorju l-qagħda ta' l-istabbilimenti ta' l-ipproċessar kollha fis-setturi tal-ħalib u tal-laħam trid tiġi eżaminata bil-ħsieb li jiġi żgurat it-tmiem tal-proċess ta' modernizzazzjoni ta' ċerti stabbilimenti biex jiġu konformi mar-rekwiżiti Komunitarji. Barra minn hekk is-sistema ta' traċċabilità trid tittejjeb biex tilħaq l-istandard Komunitarju.
(6)
Matul il-perjodu tranżitorju, hemm bżonn li tiġi stipulata projbizzjoni fuq id-dispaċċ ta' ċerti prodotti tas-setturi tal-laħam u tal-ħalib mill-Bulgarija lejn Stati Membri oħra. Madankollu, huwa xieraq li tiġi stipulata deroga għal ċerti stabbilimenti ta' pproċessar awtorizzati mil-leġiżlazzjoni Komunitarja biex jesportaw dawk il-prodotti lejn il-Komunità qabel l-1 ta' Jannar 2007, fid-dawl ta' garanziji disponibbli għal dawk l-istabbilimenti.
(7)
Il-perjodu tranżitorju stipulat f'din id-Deċiżjoni għandu jkun limitat għal sena. Il-qagħda tas-setturi tal-laħam u tal-ħalib fil-Bulgarija għandha tiġi riveduta qabel ma jintemm dak il-perjodu, b'mod partikolari fid-dawl tar-riżultati ta' spezzjonijiet FVO ġodda li jridu jsiru f'Jannar 2007.
(8)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Din id-Deċiżjoni għandha tapplika għall-prodotti tas-setturi tal-ħalib u tal-laħam koperti mit-Taqsimiet ta' l-Anness III tar-Regolament (KE) Nru 853/2004 li ġejjin:
(a)
Taqsima I (laħam ta' ungulati domestiċi);
(b)
Taqsima II (laħam tal-pollam u tal-lagomorfi);
(ċ)
Taqsima III (laħam ta' kaċċa mrobbija);
(d)
Taqsima IV (laħam tal-kaċċa selvaġġa);
(e)
Taqsima V (laħam ikkapuljat, preparazzjonijiet tal-laħam u laħam isseparat mekkanikament);
(f)
Taqsima VI (prodotti tal-laħam); u
(g)
Taqsima IX (il-ħalib nej u l-prodotti mill-ħalib).
Artikolu 2
1. Il-prodotti msemmija fl-Artikolu 1 (’il-prodotti’) ma għandhomx jinbagħtu mill-Bulgarija lejn Stati Membri oħra.
2. L-Istati Membri għandhom jiżguraw, b'konformità mad-Direttiva tal-Kunsill 89/662/KEE, u partikolarment l-Artikolu 3 tagħha, li l-prodotti ma jkunux involuti f'kummerċ bejn l-Istati Membri.
Artikolu 3
B'deroga mill-Artikolu 2(1), l-Istati Membri għandhom jawtorizzaw il-kummerċ fi prodotti miksuba minn stabbiliment ta' l-ipproċessar elenkat fl-Anness bil-kundizzjoni li l-prodotti:
(a)
għandhom il-marka sanitarja jew il-marka ta' identifikazzjoni tal-Komunità, imsemmi fil-punti (a) u (b) ta' l-Artikolu 5(1) tar-Regolament (KE) Nru 853/2004, ta' l-istabbilimenti ta' l-ipproċessar ikkonċernati;
(b)
huma akkumpanjati minn dokument kif stipulat fl-Artikolu 14 tar-Regolament (KE) Nru 854/2004 (4) li fih l-awtorità kompetenti tal-Bulgarija tiċċertifika dan li ġej:
“Prodotti konformi mad-Deċiżjoni tal-Kummissjoni K(2006)7029 finali”.
Artikolu 4
Din id-Deċiżjoni għandha tapplika bil-kundizzjoni u minn dak in-nhar tad-dħul fis-seħħ ta' l-Att ta' Adeżjoni tal-Bulgarija u r-Rumanija.
Hija għandha tapplika sal-31 ta' Diċembru 2007.
Din id-Deċiżjoni se tiġi riveduta qabel din id-data b'mod partikolari fid-dawl tar-riżultati ta' spezzjonijiet FVO ġodda mwettqa f'Jannar 2007.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.